Ńdɔ bǒd yā ńnam bə́ ngánɔŋ Yoakhaz, mɔ́n Yosias, bə́ tə́le nyé ǹkúkúmá á məyian mə́ ésīá á Yērúzalɛm. 2Yoakhaz a ngábə́ ókalǎ bisəb məwóm mə́bɛ̄ ai bílɛ́ éyɔŋ a ngábɛ́d ńkūkúmá a ngádzóe ngɔn élɛ́ á Yērúzalɛm. 3Ńdɔ ǹkúkúmá yā Égîptɛn a ngávâ nyé êtɔá á Yērúzalɛm, ńdɔ a ngáfudi ǹnam á toyá á táŋ bətaléńta bə́ sílíba ǹtɛd ai bətaléńta bə́ mvɔ́d. 4Ńdɔ ǹkúkúmá yā Égîptɛn á ngātə́le Elyakim mǎnyāŋ wōē ńkūkúmá yā Yúda ai Yērúzalɛm, a tsénde dzwé díé naa Yoyakim. Ḿfág mānyāŋ Yoakhaz, ńdɔ̄ Néko a ngánɔŋ a kə́ ai nyé Égîptɛn. 5Yoyakîn a ngábə́ ókalǎ bisəb məwóm mə́bɛ̄ ai bítán éyɔŋ a ngábɛ́d ńkūkúmá, ńdɔ a ngádzóe mim̀bú áwômo ai ḿbɔ̄g á Yērúzalɛm. A ngábɔ bəbə̂ bə́ mam á mís mə́ Ńtondôbə, Zambá wōē. 6Nabukudonosor, ǹkúkúmá yā Babilón, á ngāzu lúman ai nyé. A mǎn nyé tindi mvág mə́sún nə́ a kə ai nyé á Babilón. 7Nabukodonosor a ngákə̄ fə ai abuí byə́m yā Ndá Ǹtondôbə á Babilón a fudi byā á ndá ǹkúkúmá dzīē á Babilón. 8Məbugǎ yā mim̀bɔán mí Yoyakim, bə́bə̂ bə́ mǎm yā á ngábɔ ai é mam bə́ láŋā nyé, bísə̄ bí nə ǹtilán á kálada Miǹkúkúmá yā Ísraɛ̂l ai Yúda. Ńdɔ Yoyakîn, mɔ́n wōē, á ngādzóē á məyian móé. 9Yoyakîn a ngábə́ ókalǎ bisəb mwom éyɔŋ a ngábɛ́d ńkūkúmá, a ngádzóe ngɔn élɛ́ ai məlú awômo á Yērúzalɛm. A ngábɔ bəbə̂ bə́ mam á mís mə́ Ńtondôbə. 10Á mə̄tádí mə́ ḿbú, ńdɔ ǹkúkúmá Nabukodonosor a ngálóm bod nə́ bə́ kə́ nyé nɔŋ bə́ kə́ ai nyé á Babilón, ai bidimá bí byə́m yā Ndá Ǹtondôbə, ńdɔ a ngátə́le Sédésias, mǎnyāŋ, ǹkúkúmá yā Yúda ai Yērúzalɛm. 11Sédésias a ngábə́ ókalǎ bisəb məwóm mə́bɛ̄ ai dzyá ábǒg á ngábɛ́d ńkūkúmá a ngádzóe mim̀bú awômo ai m̀bɔ́g á Yērúzalɛm. 12Ńdɔ a ngábɔ bəbə̂ bə́ mam á mís mə́ Ńtondôbə Zambá wōē. A bɛnə́ kə́ dzɔdi nyémēn á mís mə́ profɛ́d Yeremías, yǎ á ngākɔ́bɔ á dzwé Ńtondôbə.